b'\n_START_ARTICLE_\nVolkswagen Typ 147 Fridolin\n_START_SECTION_\nIstorija\n_START_PARAGRAPH_\n1962 met\xc5\xb3 vasario m\xc4\x97nes\xc4\xaf Vokietijos pa\xc5\xa1to tarnyba kreip\xc4\x97si \xc4\xaf Volkswagen gamintoj\xc4\x85 sukurti jiems nedidel\xc4\xaf krovinin\xc4\xaf automobil\xc4\xaf. Tuo metu Vokietijos pa\xc5\xa1to naudoti automobiliai Goggomobil Transporter (1957\xe2\x80\x931965) tur\xc4\x97j\xc4\x99 dvitak\xc4\x8dius, dviej\xc5\xb3 cilindr\xc5\xb3, oru au\xc5\xa1inamus variklius negal\xc4\x97jo patenkinti vis\xc5\xb3 reikalavim\xc5\xb3. To meto pa\xc5\xa1to kroviniams ve\xc5\xbeioti taip pat naudoti VW Vabalai ir VW Tarnsporteriai, ta\xc4\x8diau vieni buvo per ma\xc5\xbei, kiti per dideli. Pagrindin\xc4\x97s u\xc5\xbesakov\xc5\xb3 s\xc4\x85lygos buvo tokios: automobilis turi b\xc5\xabti kiek \xc4\xafmanoma ma\xc5\xbeesnis, ta\xc4\x8diau talpint\xc5\xb3 du kubinius metrus krovinio, gal\xc4\x97t\xc5\xb3 ve\xc5\xbeti 400 kilogram\xc5\xb3 svor\xc4\xaf, vairuotojas krovini\xc5\xb3 skyri\xc5\xb3 gal\xc4\x97t\xc5\xb3 pasiekti i\xc5\xa1 savo vietos ir saugiam dur\xc5\xb3 atidarymui automobilis tur\xc4\x97t\xc5\xb3 stumdomas duris i\xc5\xa1 abiej\xc5\xb3 pusi\xc5\xb3._NEWLINE_Volkswagen kurdamas pa\xc5\xa1to automobilio prototip\xc4\x85 EA 149, panaudojo Vabalo agregatus ir toki\xc4\x85 kaip Vabalo, tik platesn\xc4\x99 VW Typ 14 Karmann-Ghia platform\xc4\x85. Taip pat panaudoti priekiniai VW Typ 3 automobilio \xc5\xbeibintai, VW T1 autobus\xc4\x97lio variklio dangtis, autobus\xc4\x97lio galiniai \xc5\xbeibintai, veidrod\xc4\x97liai ir kitos serijin\xc4\x97s dalys._NEWLINE_Galutiniai projekto rezultatai vir\xc5\xa1ijo Vokietijos pa\xc5\xa1to i\xc5\xa1keltus reikalavimus: krovinio t\xc5\xabris siek\xc4\x97 2,3 m\xc2\xb3 ir dar 0,6 m\xc2\xb3 sudar\xc4\x97 s\xc4\x97dyn\xc4\x97s vieta, bendroje sumoje susidar\xc4\x97 2,9 m\xc2\xb3 t\xc5\xabris, o maksimalus leistinas krovinio svoris siek\xc4\x97 410 kg._NEWLINE_1963 met\xc5\xb3 antroje pus\xc4\x97je suk\xc5\xabrus kelet\xc4\x85 prototip\xc5\xb3 ir juos patvirtinus, 1964 metais Vestfalijos Videnbriuk (Wiedenbr\xc3\xbcck) mieste prad\xc4\x97ta VW Typ 147 serijin\xc4\x97 gamyba._NEWLINE_Gamybos laikotarpiu Typ 147 automobili\xc5\xb3 Vokietijoje u\xc5\xberegistruota 6139 vnt., i\xc5\xa1 j\xc5\xb3 85 procentai priklaus\xc4\x97 Vokietijos pa\xc5\xa1tui, likusi dalis priklaus\xc4\x97 Volkswagen, Lufthansa bei kitoms bendrov\xc4\x97ms._NEWLINE_Pabr\xc4\x97\xc5\xbetinas \xc5\xa0veicarijos pa\xc5\xa1to u\xc5\xbesakymas, jiems pagamintas 1201 egzempliorius toki\xc5\xb3 automobili\xc5\xb3, ta\xc4\x8diau su galingesniais 1,3 litro, 44 arklio gali\xc5\xb3 varikliais, priekiniais diskiniais stabd\xc5\xbeiais, didesniu galiniu langu, papildomais langais galiniuose kampuose, ventiliaciniu stoglangiu, salono apmu\xc5\xa1imais, veidrod\xc4\x97liu pritvirtintu ne prie dur\xc5\xb3, o prie sparno, bei su papildomu benzininiu \xc5\xa1ildytuvu baga\xc5\xbein\xc4\x97je. Vokietijos pa\xc5\xa1to automobiliai da\xc5\xbeyti geltona spalva, \xc5\xa0veicarijos pa\xc5\xa1to automobiliai da\xc5\xbeniausiai da\xc5\xbeyti dviej\xc5\xb3 spalv\xc5\xb3 deriniu \xe2\x80\x93 pilka ir geltona. VW Typ 147 automobiliai gaminti iki 1974 met\xc5\xb3, ta\xc4\x8diau nedideliais kiekiais \xc5\xa0veicarijos pa\xc5\xa1tui jie gaminti iki 1977 met\xc5\xb3._NEWLINE_Per vis\xc4\x85 gamybos laikotarp\xc4\xaf pagaminta 7340 vnt. VW Typ 147 automobili\xc5\xb3._NEWLINE_Oficialus automobilio pavadinimas VW Typ 147 Kleinlieferwagen (vok. ma\xc5\xbeas furgonas). Vardas Fridolin neoficialus, jis prigijo atsitiktinai, tiksli \xc5\xa1io vardo kilm\xc4\x97 ne\xc5\xbeinoma, ta\xc4\x8diau manoma, kad tokiu vardu j\xc4\xaf pramin\xc4\x97 gamyklos darbuotojai nor\xc4\x97dami trumpai i\xc5\xa1reik\xc5\xa1ti savo nuomon\xc4\x99._NEWLINE_1968 metais Fridolin kainavo 6834 Vokietijos marki\xc5\xb3, palyginimui krovininis VW T1 autobus\xc4\x97lis tuo metu kainavo 7195 marki\xc5\xb3, s\xc4\x85lyginai nedideliu 360 DM skirtumu._NEWLINE_Vokietijoje \xc5\xa1iuo met\xc5\xb3 yra u\xc5\xberegistruota apie 40 Fridolin automobili\xc5\xb3, visame pasaulyje i\xc5\xa1likusi\xc5\xb3 yra tik apie 200 toki\xc5\xb3 automobili\xc5\xb3. Viena pagrindini\xc5\xb3 Typ 147 i\xc5\xa1nykimo prie\xc5\xbeas\xc4\x8di\xc5\xb3, prastas antikorozinis paruo\xc5\xa1imas, nes automobiliai gaminti tik jo tarnavimo laikotarpiui._NEWLINE_Lietuvoje \xc5\xa1iuo metu tokio automobilio n\xc4\x97ra, retus ir egzotinius automobilius da\xc5\xbeniausiai \xc4\xafsigija kolekcionieriai.\n_START_SECTION_\nKoncepcija \xe2\x80\x9eVW eT!\xe2\x80\x9c\n_START_PARAGRAPH_\n2011 met\xc5\xb3 lapkrityje ir 2012 met\xc5\xb3 automobili\xc5\xb3 parodoje Hanoveryje Volkswagen bendrov\xc4\x97 pristat\xc4\x97 koncepcin\xc4\xaf elektromobil\xc4\xaf Volkswagen eT!, savo i\xc5\xa1vaizda primenant\xc4\xaf VW Typ 147 automobil\xc4\xaf.'